Ta ñuu Betania iyo nuu ra‑nañi Lázaro,
ta taꞌan María ta Marta kuu‑ra,
ta kuꞌu‑ra.
Ta María,
taꞌan Lázaro ra‑kuꞌu,
suu‑ke kuvi ñaꞌa ikaꞌyɨ perfumi chaꞌa Sutumañi‑yo,
ta isanaꞌityi‑ke chiꞌin ixi xiñi‑ke.
Yukuan ta ityandaꞌa nduꞌuvi taꞌan taꞌan‑ra tuꞌun nuu ndyaa Jesús,
ta ikaꞌan‑chi chii‑ra,
ta katyi‑chi:
—Rachaꞌnu,
kuꞌu ra‑kuvi aminku vaꞌun.
Ta ichiñisoꞌo Jesús tuꞌun kaꞌan‑chi,
ta ikaꞌan‑ra,
ta katyi‑ra:
—Kueꞌe iꞌya,
ña‑suu cha‑kúú‑ra kuvi tyi cha‑kuandyeꞌe ñayɨvɨ cha‑kaꞌnu ikuvi Ndyoo kuvi tyi takuan ta kuasaꞌa‑ra cha‑ra‑kaꞌnu kuvi Seꞌe‑ra.
Ta kuñi loko Jesús chii Marta,
ta chii taꞌan‑ke,
ta chii Lázaro.
Ta chaichito‑ra tyi kuꞌu Lázaro,
ta yukuan kuenda indoo‑ra uu‑ka kɨvɨ nuu ndyaa‑ra.
Ta nuu iyaꞌa ikuu takuan,
ta ikaꞌan‑ra chii ndochaꞌa‑ra,
ta katyi‑ra:
—Koꞌo‑ndo inka chaꞌa nuu ñuꞌu ñuu Judea.
Ta ikaꞌan ndochaꞌa‑ra,
ta katyi‑chi:
—Mastru,
vityin‑ñi ikuñi kaꞌñi ñayɨvɨ judío chiun chiꞌin yuu,
¿atu kuñi tukun kuꞌun inka ndoyo?
Ta inakaꞌan Jesús ta katyi‑ra:
—¿Atu ña‑suu uchi uvi ora iyo cha‑iin kɨvɨ?
Ta ra‑chikanuu ora ña‑katyiꞌi‑ra tyi ndyeꞌe‑ra tyi iyo cha‑ndichin ñayɨ́vɨ́.
Soko ra‑chikanuu ñùu,
katyiꞌi‑ra tyi ña‑ndichin nuu kuaꞌan‑ra.
Ta ikaꞌan tuku‑ra inka tuꞌun,
ta katyi‑ra:
—Kixi aminku‑yo,
Lázaro,
soko kuakuꞌín tyi kusandoyé chii‑ra.
Yukuan ta ikaꞌan ndochaꞌa‑ra,
ta katyi‑chi:
—Sutumañi‑yo,
tatu kixi‑ra,
kuanduvaꞌa‑ra.
Soko ikaꞌan Jesús tuꞌun cha‑ichiꞌi Lázaro,
ta chika iñi‑chi tyi ndɨꞌiñi‑ra kaꞌan‑ra tuꞌun cha‑kixi‑ra.
Yukuan ta ikaꞌan ndoo Jesús,
ta katyi‑ra:
—Chaichiꞌi Lázaro,
ta sɨɨ kuñí chakuenda‑ndo tyi ña‑ichindyaí nuu ndyaa‑ra tyi takuan ta kuachinu iñi‑ndo chií.
Soko koꞌo‑ndo tyi kundyeꞌe‑yo nuu yɨꞌɨ‑ra.
Yukuan ta ikaꞌan Tomás,
ra‑kaꞌan‑chi Tɨnɨꞌɨ,
chii inka‑ka ndochaꞌa Jesús,
ta katyi‑ra:
—Koꞌo tuku‑yo tyi kukúú‑yo chiꞌin Jesús.
Iꞌya vachi tuꞌun tyi Jesús kuvi ra‑sanatyaku chii ñayɨvɨ, ta chaꞌa‑ra ñayɨ́vɨ́ koo‑chi
Ta kuꞌva ichaa Jesús yuꞌu ñuu Betania,
ta chakumi kɨvɨ yɨꞌɨ Lázaro tichi ñaña.
Ta yatyin ndyaa ñuu yukuan chiꞌin ñuu Jerusalén,
tañi uñi kilometru,
ta kuaꞌa loko ñayɨvɨ judío ichaa nuu ndyaa Marta ta María tyi kuanakuꞌva‑chi tundyee iñi chii‑chi chakuenda taꞌan‑chi.
Ta kuꞌva ichito Marta tyi ichaa Jesús,
ta kuaꞌan‑ke kuakiꞌin kuenda‑ke chii‑ra,
soko María indoo‑ke veꞌe.
Ta ikaꞌan Marta chii Jesús,
ta katyi‑ke:
—Sutumañi‑yo,
tatu ñi‑ichindyaun iꞌya,
makúú taꞌín.
Soko chité vityin tyi tandɨꞌɨ cha‑kuakakon chii Ndyoo,
kuakuꞌva‑ra chiun.
Ta inakaꞌan Jesús,
ta katyi‑ra:
—Kuanatyaku taꞌun.
Ta inakaꞌan Marta,
ta katyi‑ke:
—Chité tyi kuanatyaku‑ra kɨvɨ kuanatyaku ndɨyɨ kɨvɨ kuandɨꞌɨ ñayɨ́vɨ́.
Ta inakaꞌan Jesús,
ta katyi‑ra:
—Maí kuvi ra‑sanatyaku chii ñayɨvɨ ichiꞌi,
ta maí chaꞌa ñayɨ́vɨ́ chaa chii‑chi,
ta yoo ñayɨvɨ chinu iñi chií kuakutyaku‑chi vasu chaichiꞌi‑chi.
Ta tandɨꞌɨ ñayɨvɨ tyaku ama‑chi chakatyi tyi chinu iñi‑chi chií,
makúú‑chi.
¿Atu chinu iñun tuꞌun iꞌya?
Ta inakaꞌan‑ke,
ta katyi‑ke:
—Sutumañi‑yo,
chinu iñí tyi yoꞌo kuvi Cristo,
Seꞌe Ndyoo,
ra‑ndyaa cha‑kuakichi nuu ñuꞌu ñayɨ́vɨ́.
Iꞌya vachi tuꞌun nuu ichaku Jesús chata ñaña Lázaro
Ta nuu iyaꞌa ikaꞌan‑ke tuꞌun takuan,
ta ichakana‑ke chii María taꞌan‑ke,
ta ikaꞌan xeꞌe‑ke chii‑ke,
ta katyi‑ke:
—Chandyaa Mastru,
ta kana‑ra chiun.
Ta kuꞌva ichiñisoꞌo‑ke tuꞌun takuan,
ta numi‑ñi indukuita‑ke,
ta kuaꞌan‑ke nuu ndyaa‑ra.
Ta Jesús,
kumañi‑ka kɨꞌvɨ‑ra tichi ñuu tyi ndyaa‑ka‑ra nuu inakitaꞌan Marta chiꞌin‑ra.
Ta ñayɨvɨ judío cha‑ndyaa veꞌe María tyi nakuꞌva‑chi tundyee iñi chii‑ke,
ta kuꞌva indyeꞌe‑chi tyi numi indukuita‑ke ta kuaꞌan‑ke,
ta kuaꞌan‑chi chata‑ke tyi chika iñi‑chi tyi kuaꞌan‑ke kuakuakù‑ke chata ñaña.
Ta kuꞌva ichaa‑ke nuu ndyaa Jesús,
ta indyeꞌe‑ke chii‑ra,
ta ichikuɨñɨ chɨtɨ‑ke sukun chaꞌa‑ra,
ta ikaꞌan‑ke,
ta katyi‑ke:
—Sutumañi‑yo,
tatu ñi‑ichindyaun iꞌya,
makúú taꞌín.
Yukuan ta kuꞌva indyeꞌe Jesús tyi chakù‑ke,
ta chakù tuku ñayɨvɨ judío kuaꞌan chiꞌin‑ke,
ta indukuiꞌya loko kuñi‑ra,
ta ikɨꞌvɨ cha‑ña‑vaꞌa kuñi‑ra,
ta indukutuꞌun‑ra chii‑chi ta katyi‑ra:
—¿Indya kuvi nuu ityiꞌi‑ndo chii‑ra?
Ta ikaꞌan‑chi,
ta katyi‑chi:
—Rachaꞌnu,
koꞌo tyi kundyeꞌun.
Yukuan ta ikichaꞌa chakù Jesús.
Ta ikaꞌan ñayɨvɨ judío,
ta katyi‑chi:
—¡Ndyeꞌe‑ndo tyi kuñi loko‑ra chii‑ra!
Soko iyo‑chi ikaꞌan,
ta katyi‑chi:
—Ra‑iꞌya tyi isanduvaꞌa‑ra chii ra‑kuaa,
¿atu ña‑ikuvi sanduvaꞌa‑ra chii Lázaro?
Iꞌya vachi tuꞌun nuu isanatyaku Jesús chii Lázaro
Yukuan ta ikɨꞌvɨ tuku inka ndoyo cha‑ña‑vaꞌa kuñi Jesús,
ta kuaꞌan‑ra nuu ñaña Lázaro.
Ta minuu yavi yuu kuvi,
ta ndasɨ minuu yuu yuꞌu yavi.
Ta ikaꞌan Jesús ta katyi‑ra:
—Kindyaꞌa‑ndo yuu.
Ta ikaꞌan Marta taꞌan ra‑ichiꞌi,
ta katyi‑ke:
—Rachaꞌnu,
chaꞌiñi‑ra tyi chaikuu kumi kɨvɨ ichiꞌi‑ra.
Ta ikaꞌan Jesús,
ta katyi‑ra:
—¿Atu ña‑ikaꞌín chiun tyi tatu chinu iñun,
kuandyeꞌun cha‑kaꞌnu ikuu Ndyoo?
Yukuan ta ikindyaꞌa‑chi yuu ndasɨ yuꞌu ñaña Lázaro.
Ta inandyeꞌe Jesús ityi nuu sukun,
ta ikaꞌan‑ra,
ta katyi‑ra:
—Sutu,
nakuꞌvé tyaꞌvi ndyoo chiun tyi chiñisoꞌun tuꞌun kaꞌín.
Ta chité tyi tandɨꞌɨ kuꞌva chiñisoꞌun tuꞌun kaꞌín,
soko kaꞌín takuan chakatyi ñayɨvɨ kuaꞌa kayuku chiꞌín tyi takuan ta chinu iñi‑chi tyi maun ityandaꞌa chií.
Ta nuu indɨꞌɨ ikaꞌan‑ra tuꞌun takuan,
ta ñiꞌi ikanachaa‑ra ta katyi‑ra:
—¡Lázaro,
keta nuu yɨꞌun chiña!
Yukuan ta iketa ra‑ichiꞌi,
ta ikavanuu soo chaꞌa‑ra ta ndaꞌa‑ra,
ta ndasɨ tuku soo nuu‑ra.
Ta ikaꞌan Jesús,
ta katyi‑ra:
—Nakanu‑ndo soo chii‑ra tyi ndaku‑ra.
Iꞌya vachi tuꞌun nuu kuñi kaꞌñi ñayɨvɨ chii Jesús
Ta kuaꞌa loko ñayɨvɨ judío cha‑indyeꞌe tundoꞌo chiꞌin María,
indyeꞌe cha‑isaꞌa Jesús,
ta ichinu iñi‑chi chii‑ra.
Soko iyo‑chi ichaꞌan nuu ndyaa ñayɨvɨ fariseo,
ta ikaꞌan‑chi cha‑isaꞌa Jesús.
Yukuan ta ñayɨvɨ kuvi sútú kunuu ta ñayɨvɨ fariseo ikana‑chi chii ñayɨvɨ ñini‑ka kuvi tyiñu nuu ñayɨvɨ judío tyi saꞌa‑chi junda kanuu,
ta ikaꞌan‑chi,
ta katyi‑chi:
—¿Iso saꞌa‑yo?,
tyi kuaꞌa loko cha‑íyò saꞌa ra‑yukuan.
Ta tatu kuꞌva‑ka‑yo taꞌvi saꞌa‑ra takuan,
tandɨꞌɨ ñayɨvɨ kuachinu iñi chii‑ra,
ta kuakichi hndaru ñuu Roma ta kuakanu‑ra veñuꞌu kaꞌnu ñuu Jerusalén ta ñuu‑yo.
Ta ikaꞌan Caifás,
ra‑kuvi sútú kunuu kuiya yukuan,
ta katyi‑ra:
—Ndyoꞌo tyi ña‑chito‑ndo iso kuaꞌan tyiñu,
ta ña‑kutuñi iñi‑ndo tyi vaꞌa‑ka kúú minuu rayɨɨ chakuenda ñayɨvɨ ñuu,
ta cha‑kuvi kunaa tandɨꞌɨ‑chi.
Ta ña‑suvi cha‑chika iñi maa‑ra ikaꞌan‑ra takuan tyi chakatyi tyi kuu‑ra sútú kunuu kuiya yukuan,
ta ikaꞌan‑ra cha‑kuakuu ityi nuu tyi kuakúú Jesús chakuenda ñayɨvɨ ñuu Israel.
Ta ña‑suu chakatyi ñayɨvɨ ñuu Israel iꞌya‑ñi kuakúú‑ra tyi kuasanduꞌiin‑ra chii seꞌe Ndyoo iyo tandɨꞌɨ ndaꞌa ñuu.
Ta kuandya kɨvɨ yukuan isakitaꞌan‑chi tuꞌun tyi kuakaꞌñi‑chi chii Jesús.
Ta yukuan kuenda,
ña‑ndyachika ndichin‑ka Jesús nuu ñayɨvɨ judío.
Ta iketa‑ra yukuan ta kuaꞌan‑ra ñuu ndyaa yatyin nuu kuvi ñuꞌu ìtyi,
ta ñuu yukuan nañi Efraín,
ta yukuan ichindyaa‑ra chiꞌin ndochaꞌa‑ra.
Ta chakumañi‑ka koo Viko Pascua saꞌa ñayɨvɨ judío,
ta kuaꞌa loko ñayɨvɨ iketa ñuu‑chi,
ta kuaꞌan‑chi ñuu Jerusalén kumañi‑ka cha‑koo viko tyi kuasandundoo‑chi chii‑chi ityi nuu Ndyoo.
Ta nanduku‑chi chii Jesús,
ta ndukutuꞌun‑chi chii taꞌan‑chi tichi veñuꞌu kaꞌnu,
ta katyi‑chi:
—¿Iso chika iñi‑ndo?
¿Atu makichi‑ra nuu iyo viko?
Ta ñayɨvɨ kuvi sútú kunuu ta ñayɨvɨ fariseo,
ikaꞌan‑chi tatu iyo ñayɨvɨ chito indya ndyaa‑ra,
ta kaꞌan‑chi tyi kutɨɨn‑chi chii‑ra.